SKRIFTLIG FORESPØRGSEL E-2845/02

af Marco Pannella (NI) til Kommissionen

(10. oktober 2002)

Om: Nye forfølgelser af de såkaldte montagnarder i Cambodja og Vietnam

Fra forskelligt hold forlyder det, at cambodjansk og vietnamesisk politi har indledt en sand menneskejagt i forbindelse med sammenstødene med flere hundrede montagnarder (bjergfolk fra højlandet mellem Vietnam og Cambodja), der er blevet tvunget til at søge tilflugt i junglen for at undslippe den religiøse og politiske forfølgelse, som styret i Hanoi står bag. Lukningen af grænsen mellem Vietnam og Cambodja er sammen med lukningen af cambodjanske flygtningelejre optakten til yderligere massakrer på montagnarderne, der på det grusomste er blevet forfulgt af det kommunistiske styre i Hanoi på grund af deres krav om religionsfrihed og politisk frihed, og som nu ikke har nogen muligheder for at komme ud af landet. På denne baggrund skal udtalelserne fra den UNHCR-ansvarlige i Cambodja, Nicola Mihailovic, om, at det siden februar/marts har været ganske umuligt at tage ud til grænsen og at man, selv hvis man opholdt sig i den pågældende provins, ikke kunne bevæge sig frit, tages meget alvorligt. Nicola Mihailovic har endvidere udtalt, at det her ti år efter undertegnelsen af flygtningekonventionen er nødvendigt at minde den cambodjanske regering om dens forpligtelser over for flygtninge.

Har Kommissionens formand, Romano Prodi, under sit møde med den vietnamesiske premierminister Phan Van Khai den 26. september i Bruxelles orienteret denne om de meget voldsomme protester i EU over de alvorlige krænkelser af montagnardernes rettigheder i Vietnam? Har Kommissionen gjort det klart over for den cambodjanske regering, at det er bydende nødvendigt at overholde de forpligtelser, der følger med undertegnelsen af den internationale flygtningekonvention? Hvilke skridt agter Kommissionen at tage med henblik på at sikre de grundlæggende rettigheder for mindretallene i Vietnam?

Svar afgivet på Kommissionens vegne af Chris Patten

(8. november 2002)

Det erklæres i første artikel i samarbejdsaftalen mellem Fællesskabet og Vietnam, at respekten for menneskerettighederne og de demokratiske principper er grundlaget for vores samarbejde. Spørgsmål vedrørende respekten for og fremme af menneskerettighederne behandles på møder i Den Fælles Kommission Fællesskabet-Vietnam, der er nedsat i henhold til samarbejdsaftalen.

Sammen med de medlemsstater, der er repræsenteret i Vietnam, overvåger Kommissionen derfor nøje udviklingen med hensyn til menneskerettighederne i Vietnam som led i Unionens politik om at opmuntre og støtte den vietnamesiske regering, så den fortsat viser vilje til at gøre fremskridt på menneskerettighedsområdet.

Kommissionen deltager også sammen med medlemsstaterne i en regelmæssig dialog med Vietnams regering om menneskerettighedsspørgsmål og i alle Unionens diplomatiske henvendelser herom. Senest gav Kommissionens formand Romano Prodi udtryk for vores bekymring over for den vietnamesiske premierminister Phan Van Khai under hans besøg i Bruxelles den 26. september 2002.

Det skal også erindres, at i overensstemmelse med den strategi, der er aftalt med Vietnams regering, prioriteres landets etniske minoritetsområder højt i udviklingssamarbejdet mellem Fællesskabet og Vietnam.

For så vidt angår nogle af de bestemte begivenheder, der er nævnt i spørgsmålet en sand menneskejagt [mod] flere hundrede montagnarder og yderligere massakrer på montagnarder i Vietnam har disse oplysninger ikke kunnet bekræftes pålideligt ved forespørgsler hos Unionen og andre partnere i både Vietnam og Cambodja.

For så vidt angår lukningen af grænsen mellem Vietnam og Cambodja har Kommissionen ved flere lejligheder rejst spørgsmålet om Cambodjas forpligtelser som signatarstat til den internationale flygtningekonvention over for de cambodjanske myndigheder. Kommissionens delegation i Phnom Penh står også i nær kontakt med UNHCR's kontor i Cambodja med henblik på at få ajourførte oplysninger om situationen i grænseområderne.

Kommissionen vil sammen med Unionens diplomatiske missioner følge udviklingen nøje, herunder situationen i de centrale provinser, og vil handle som fornødent.